ຂປລ. ໃນວັນທີ 14 ມິຖຸນາ 2018 ທີ່ໂຮງແຮມຄຣາວພາຊາ, ກົມສົ່ງເສີມການລົງທຶນ ຂອງກະຊວງແຜນການ ແລະ ການລົງທຶນ ຮ່ວມກັບກົມແຜນການ ຂອງກະຊວງພາຍໃນ ພາຍໃຕ້ການສະໜັບສະໜູນ ຂອງທະນາຄານ ADB ຈັດການສຳມະນາໃນຫົວຂໍ້ ສ້າງຄວາມເຂົ້າໃຈໃນຮູບແບບການລົງທຶນຮ່ວມ ລະຫວ່າງ ພາກລັດ ແລະ ເອກະຊົນ Public Private Partnership PPP ຂຶ້ນໂດຍການເປັນປະທານຮ່ວມ ຂອງ ທ່ານ ນາງ ທະວີຈັນ ທ່ຽງທຽບວົງສາ ຮອງຫົວໜ້າກົມສົ່ງເສີມການລົງທຶນກະຊວງ ຜທ ແລະ ທ່ານ ນາງ ອາມາລາ ແກ້ວໜູພັນ ຮອງຫົວໜ້າກົມແຜນການ ກະຊວງພາຍໃນ, ພ້ອມບັນດາສຳມະນາກອນ, ພະນັກງານວິຊາການ ແລະ ພາກສ່ວນກ່ຽວຂ້ອງ ເຂົ້າຮ່ວມ.
ໃນໂອກາດດັ່ງກ່າວ, ທ່ານ ນາງ ທະວີຈັນ ທ່ຽງທຽບວົງສາ ໄດ້ໃຫ້ຮູ້ວ່າ: ຈຸດປະສົງ ຂອງການສຳມະນາໃນຄັ້ງນີ້, ແມ່ນເພື່ອສ້າງຄວາມເຂັ້ມແຂງ ໃຫ້ກັບພະນັກ ງານກະຊວງແຜນການ ແລະ ການລົງ ທຶນ ແລະ ຂະແໜງການກ່ຽວຂ້ອງ ແນໃສ່ສ້າງຄວາມເຂົ້າໃຈ, ຄວາມຮັບຮູ້ກ່ຽວກັບຮູບແບບການລົງທຶນຮ່ວມ ລະຫວ່າງ ພາກລັດ ແລະ ເອກະຊົນໃຫ້ຫລາຍຂຶ້ນ, ພ້ອມທັງການເສີມສ້າງບັນດາເຄື່ອງມືຕ່າງໆ ທີ່ສອດຄ່ອງກັບໜ້າວຽກ ເພື່ອນຳເອົາບົດ ຮຽນດັ່ງ ກ່າວໄປ ໝູນໃຊ້ ແລະ ຜັນຂະຫຍາຍໃຫ້ປະ ກົດຜົນເປັນຈິງ ໃນການພົວພັນກັບບັນດາພາກສ່ວນຕ່າງໆ ທີ່ເປັນຂະແໜງການດ້ານດຽວກັນ ໃນການຈັດຕັ້ງປະຕິບັດວຽກງານ ໃຫ້ມີປະສິດທິພາບຢ່າງສູງສຸດ.
ຂ່າວ: ພູທອງ ສີວົງສາ
ເນື້ອໃນ: ຂປລ